景德北窗
作者：呂本中
朝代：宋

paragraphs: 雲横樹陰濃，雨漲溪水白。
故人喚我出，已度蒸暑厄。
北窗非不佳，尚苦眼界窄。
小樓隱床後，自與塵霧隔。
更憐昭亭山，相向有佳色。
君能具鷄黍，略不厭須索。
我能知子窮，子亦能愛客。
人生要如是，一舉乃諷百。
我病思遠引，未塞交友責。
便當約諸公，歸耕作長策。
囊無一錢贏，歲晚會有獲。